宿琴高巖二首  其一
作者：周紫芝
朝代：宋

paragraphs: 琴高古仙人，控鯉飛上天。
丹鑪訪遺跡，邂逅餘山巔。
石壁削寒玉，萬仭凌雲煙。
隱雨有石屋，垂釣臨平川。
舊聞釣處石，可坐八九筵。
邑宰頗呼客，醉歌日留連。
里胥厭追索，挽石沈深淵。
高秋見涯涘，巨石呈方圓。
斯民不可擾，此理甚坦然。
豈非仙聖居，未易汙葷羶。
餘生欣晚遇，想像追真仙。
净綠不敢唾，薄暮聊周旋。